Stadio Giuseppe Meazza

Stadio Giuseppe Meazza eli San Siro on jalkapallostadion Milanossa, Italiassa. Se on kahden Serie A:ssa pelaavan suurseuran kotikenttä. Se myös täyttää UEFA:n stadionvaatimusten 4. luokan.

 Historia 
Jalkapalloseura AC Milanin puheenjohtaja Piero Pirelli päätti 1925, että seura tarvitsee uuden stadionin. Rakennuksen paikaksi valittiin Milanon luoteisosassa oleva alue, jossa oli jo valmiiksi hippodromi. Töiden johtoon valittiin insinööri Alberto Cugini ja arkkitehti Ulisse Stacchini, joka oli suunnitellut muun muassa Milanon päärautatieaseman.

Rakennustyöt alkoivat 1. elokuuta 1925, ja stadionin avausotteluna oli 19. syyskuuta 1926 ystävyysottelu AC Milanin ja Inter Milanon välillä. Rakennus malkoi noin kaksi miljoonaa liiraa, ja se oli suunniteltu ”englantilaiseen tyyliin” eikä sillä siis ollut yleisurheilurataa kiertämässä kenttää. Kenttää reunusti neljä erillistä katsomo-osaa, jotka oli rakennettu teräsbetonista. Vain yksi katsomoista oli osittain katettu, ja stadioniin mahtui 35 000 katsojaa.

San Sirolla pelattiin toinen vuoden 1934 MM-kilpailujen välieristä, ja pian sen jälkeen stadion siirtyi Milanon kaupungin omistukseen. Kaupunki päätti vuonna 1935 aloittaa mittavat kunnostustyöt, joiden aikana katsomo-osat yhdistettiin lisäämällä kaarteet kulmiin. Keskuskatsomoiden kapasiteettiä kasvatettiin samalla, ja stadionille mahtui kunnostusten jälkeen 55 000 katsojaa.

San Siron toinen laajennusurakka oli Armando Roncan ja Ferruccio Calzolarin vastuulla, ja se toteutettiin vuosina 1948–1955. Stadionin julkisivu muuttui uudistusten myötä. Vanhan katsomon päälle rakennettiin uusi kehä, joka peitti osittain vanhan osan. Uuteen katsomokerrokseen pääsemistä varten julkisivuun rakennettiin kierteisesti nousevia ramppeja. Katsomokapasiteetti kasvoi 85 000:nteen. Istumapaikkoja oli 60 000.

San Siro sai vuonna 1957 ensimmäisenä italialaisena stadionina valaistuksen, ja vuonna 1967 stadionille asennettiin valotaulu. Stadion nimettiin vuonna 1980 milanolaisen jalkapalloilijan Giuseppe Meazzan mukaan. Meazza oli kuollut 1979, ja hän oli urallaan voittanut kaksi maailmanmestaruutta sekä pelannut sekä AC Milanissa että Inter Milanossa.

San Siroa laajennettiin jälleen vuosina 1987–1990 vuoden 1990 MM-kilpailuja varten. Laajennukset suunnittelivat arkkitehdit Giancarlo Ragazzi ja Enrico Hoffer sekä insinööri Leo Finzi. San Sirolle rakennettiin kolmas katsomokehä ja 11 tornia, joiden kierreportaita pitkin pääsee ylimpään katsomo-osaan. Uuden kehän päällä myös lepää teräskehikko, jonka avulla koko katsomo saatiin katettua. Uudistusten jälkeen katsomossa oli 85 700 istumapaikkaa. San Siro avattiin jälleen 25. huhtikuuta 1990, vain muutamia viikkoja ennen MM-kisojen alkua.

AC Milan ja Inter Milano ostivat marraskuussa 2025 San Siron Milanon kaupungilta tarkoituksenaan purkaa se ja rakentaa uusi stadion vanhalle parkkipaikalle. Kauppasumma oli 197 miljoonaa euroa. Vuoden 2025 suunnitelmien mukaan uusi stadion olisi valmis vuoden 2032 EM-kilpailuja varten. AC Milan ja Inter Milano jatkaisivat siihen saakka San Sirolla. San Siroa ei olisi tarkoitus purkaa täysin, sillä kulttuuriperintölaitos Soprintendenza pitää 1950-luvun laajennusta säilyttämisen arvoisena. Suunnitelmien mukaan yksi torneista sekä osa toisesta kehästä ja sinne johtavista rampeista olisi tarkoitus säästää.

Stadionilla järjestetään Talviolympialaisten 2026 avajaiset.

Kuvia

 Aiheesta muualla 

 San Siron kotisivu

Lähteet

Luokka:Italian jalkapallostadionit
Luokka:Olympiastadionit
Luokka:Talviolympialaiset 2026
Luokka:Milanon rakennukset ja rakennelmat
Luokka:Milanon urheilu